

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL DARIAUS JAPKEVIČIAUS PETICIJOS**

2021 m. birželio 16 d.

Vilnius

Lietuvos Respublikos Seimo Peticijų komisija 2021 m. birželio 16 d. posėdyje iš esmės išnagrinėjo Dariaus Japkevičiaus peticijoje pateiktą pasiūlymą pakeisti Lietuvos Respublikos šalpos pensijų įstatymą ir nustatyti, kad šalpos pensijos būtų skiriamos ir mokamos asmenims, kuriems paskirtos Lietuvos Respublikos baudžiamajame kodekse nustatytos priverčiamosios medicinos priemonės stacionarinio stebėjimo bendro, sustiprinto ar griežto stebėjimo sąlygomis specializuotose sveikatos priežiūros įstaigose, ir priėmė sprendimą šį pasiūlymą atmesti.

Seimo Peticijų komisija šį sprendimą priėmė atsižvelgusi į Lietuvos Respublikos socialinės apsaugos ir darbo ministerijos pateiktą nuomonę ir dėl šių priežasčių.

Pažymėtina, kad šalpos našlaičių pensijos yra viena iš šalpos pensijų rūšių, kurios, vadovaujantis Šalpos pensijų įstatymu, neskiriamos, o paskirtosios nemokamos, jei asmenims paskirtos Baudžiamajame kodekse nustatytos priverčiamosios medicinos priemonės stacionarinio stebėjimo bendro, sustiprinto ar griežto stebėjimo sąlygomis specializuotose psichikos sveikatos priežiūros įstaigose. Šalpos pensijų paskirtis – teikti valstybės paramą, užtikrinant bent minimalų pragyvenimo šaltinį tiems asmenims, kurie nemokėjo socialinio draudimo įmokų, t. y. nedalyvavo (dalyvavo nepakankamai) kartų solidarumo ir pagalbos principais pagrįstoje socialinio draudimo sistemoje. Šalpos našlaičių pensijos, kaip ir kitos šalpos išmokos, mokamos iš valstybės biudžeto lėšų, t. y. iš visų mokesčių mokėtojų įmokėtų mokesčių. Todėl manytina, kad įstatymų leidėjas, nustatydamas valstybės paramos teikimo šiems asmenims principus, turi teisę spręsti, kokia apimtimi ir kokiomis sąlygomis ši parama bus teikiama. Stacionarioje psichikos sveikatos įstaigoje besigydantis asmuo yra aprūpinamas ne tik maistu ir pastoge, bet ir apranga bei būtinosiomis higienos priemonėmis ir tokiu būdu jam užtikrinamos pragyvenimo sąlygos. Todėl šalpos pensija nemokama. Šalpos išmokos nemokamos ir laisvės atėmimo bausmę pataisos įstaigose atliekantiems asmenims.

Be jokių apribojimų gali būti mokamos tik socialinio draudimo pensijos, nes teisė į šias pensijas tiesiogiai siejama su asmens mokėtomis socialinio draudimo įmokomis. Šiems asmenims tapus neįgaliais, skiriamos pensijos, kurios mokamos iš Valstybinio socialinio draudimo fondo biudžeto lėšų. Pensijos mokamos be jokių apribojimų taip pat ir tais atvejais, kai jiems paskirtos priverčiamosios medicinos priemonės psichikos sveikatos priežiūros įstaigose.

Manytina, kad asmenims, kuriems Baudžiamojo kodekso nustatyta tvarka paskirtos priverčiamosios medicinos priemonės psichikos sveikatos priežiūros įstaigose, galėtų būti nustatyta materialinio aprūpinimo sistema, analogiška veikiančiai įkalinimo įstaigose. Vadovaujantis Lietuvos Respublikos Vyriausybės 2003 m. balandžio 14 d. nutarimu Nr. 475 „Dėl Socialinės paramos suimtiesiems ir nuteistiesiems fondų sudarymo ir jų lėšų naudojimo tvarkos aprašo patvirtinimo“ suimtiems ar nuteistiems asmenims mokamos vienkartinės ir mėnesinės išmokos iš Socialinės paramos suimtiesiems ir nuteistiesiems fondų.

Seimo Peticijų komisija, vadovaudamasi Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, siūlo Seimo seniūnų sueigai įtraukti į Seimo pavasario sesijos darbotvarkę Seimo protokolinio nutarimo „Dėl Dariaus Japkevičiaus peticijos“ projektą.

Komisijos pirmininkas Edmundas Pupinis

# Rasa Griciūtė, tel. (8 5) 239 6817, el. p. rasa.griciute@lrs.lt